Baldur Þórhallsson

Baldur Þórhallsson (f. 25. janúar 1968) er íslenskur fræðimaður. Hann er prófessor í stjórnmálafræði við Háskóla Íslands, rannsóknastjóri Rannsóknaseturs um smáríki og Jean Monnet Chair í Evrópufræðum. Hann hefur sérhæft sig í rannsóknum á smáríkjum í Evrópu og verið gestakennari við fjölda erlendra háskóla. Baldur var frambjóðandi  í forsetakosningunum 2024 og er einnig einn af eigendum Hellanna við Hellu ehf.

 Æskuár 
Baldur fæddist á Selfossi þann 25. janúar 1968. Foreldrar hans eru Þórhallur Ægir Þorgilsson og Þorbjörg Hansdóttir. Hann ólst upp á bænum Ægissíðu á bökkum Ytri-Rangá. Baldur lauk grunnskóla á Hellu.

 Menntun 
Baldur lauk stúdentsprófi frá Menntaskólanum að Laugarvatni árið 1988. Árið 1991 útskrifaðist hann með BA-gráðu úr stjórnmálafræði frá Háskóla Íslands. Í kjölfarið hélt hann út í nám við Háskólann í Essex í Englandi þaðan sem hann útskrifaðist með MA-gráðu í stjórnmálum Vestur-Evrópu árið 1994. Árið 1999 lauk hann doktorsgáðu í stjórnmálafræði frá Háskólanum í Essex.

Í BA námi sínu við HÍ tók hann virkan þátt í starfi stúdentahreyfingarinnar Vöku. Árið 1999 var hann einn af stofnendum Félags samkynhneigðra stúdenta við HÍ og hefur tekið virkan þátt í réttindabaráttu hinsegin fólks.

 Ferill 
Baldur endurreisti Alþjóðamálastofnun Háskóla Íslands árið 2002 og stofnaði í leiðinni Rannsóknasetur um smáríki við Háskóla Íslands. Einnig stofnaði hann Sumarskóla Rannsóknaseturs um smáríki sem hefur starfað frá 2003. Árið 2008 settist hann í stjórn Félagsstofnunnar stúdenta. Árið 2014 varð hann deildarforseti stjórnmálafræðideildar HÍ.

Árin 2009-2013 var hann varaþingmaður fyrir Samfylkinguna.

 Framboð til forseta 
Þann 4. mars 2024 fyrir miðnætti ákvað Gunnar Helgason náinn vinur Baldurs og Felix að skora á Baldur að bjóða sig fram til forseta. Þetta kom fram í Facebook-hópnum Baldur og Felix – alla leið. Á sólarhring höfðu rúmlega tíu þúsund manns skráð sig á stuðningssíðuna. Degi síðar sagði Baldur að hann og Felix myndu leggja enn betur við hlustir og ný skoðanakönnun sýndi að fólk var jákvætt fyrir framboði. 

Þann 20. mars 2024 ákvað Baldur að bjóða sig fram til forseta í forsetakosningunum 2024.Baldur Þórhallsson býður sig fram til forseta Rúv, sótt 20. mars 2024
Hann endaði með 8,4% fylgi og í 5. sæti frambjóðenda.

 Einkalíf 
Baldur er giftur leikaranum Felix Bergssyni. Þeir búa í Reykjavík og eiga tvö börn, Guðmund Felixson sviðslistamann og Álfrúnu Perlu Baldursdóttur stjórnmálafræðing.

Tilvísanir

Flokkur:Frambjóðendur til embættis forseta Íslands 2024
Flokkur:Íslenskir stjórnmálafræðingar
Flokkur:Prófessorar við Háskóla Íslands
Flokkur:Stúdentar úr Menntaskólanum á Laugarvatni